Rahandusministeerium

info@fin.ee Meie 17.06.2024 nr 4/103

**Maksuvabade piirmäärade tõstmisest**

Lugupeetud Mart Võrklaev**!**

Eesti Kaubandus-Tööstuskoda (edaspidi: Kaubanduskoda) pöördus selle aasta jaanuaris Rahandusministeeriumi poole ettepanekutega tõsta välislähetuse päevaraha maksuvaba piirmäära ning isikliku sõiduauto kasutamise hüvitise maksuvaba piirmäära. Lisaks tegime selle aasta veebruaris ettepaneku tõsta töötaja tervise edendamiseks tehtavate kulutuste maksuvaba piirmäära ning täiendada tervise edendamiseks tehtavate maksuvabade kulutuste nimekirja.

Saime 23. veebruaril Rahandusministeeriumilt vastuse, et Rahandusministeerium on nende piirmäärade tõstmise vajadusest teadlik ning püüate kõnealuste piirmäärade muutmise analüüsi läbi viia esimesel võimalusel ning seejuures võtta võimalusel arvesse ka Kaubanduskoja ettepanekuid.

Saatsime 26. veebruaril Teile uue kirja, milles palusime vastust kahele küsimusele. Esiteks soovisime teada, millal täpsemalt viite läbi piirmäärade muutmise analüüsi ning teiseks, miks on sellise analüüsi läbiviimine hädavajalik arvestades sellega, et piirmäärade tõstmise peamiseks põhjuseks on kiire inflatsioon.

1. aprillil saime Rahandusministeeriumilt vastuse, et ministeerium on hetkel maksuvabade piirmäärade tõstmise võimalikkust analüüsimas. Analüüs on vajalik, kuna peate vajalikuks katta kõiki piirmäärasid ning seejuures lisaks inflatsioonile peate arvestama ka teisi tegureid, peamiselt muudatuste mõju riigieelarvele.

Kuna viimasest vastusest on möödas üle 2,5 kuu, siis soovime teada, kas analüüs on tänaseks valminud ning kui on, siis palume võimaluse korral jagada analüüsi tulemusi Kaubanduskojaga. Kui analüüs ei ole veel valmis, siis mis ajaks saab see valmis.

Lugupidamisega

/allkirjastatud digitaalselt/

Ene Rammo

Finantsdirektor peadirektori ülesannetes

Marko Udras

marko.udras@koda.ee